Title: Guia didàctica del professorat
Course: Educació Física 6è Primària 1r T > Section: Educació Física 6è Primària

1. Descripció del curs

El present curs està dirigit als alumnes de sisè de primària. Consta de dos temes. Un tema aborda continguts relacionats amb l'expressió corporal i l'altre està enfocat en el desenvolupament d'habilitats motrius específiques a través de la iniciació esportiva com a eix motivador.

El curs té un apartat GENERAL des d'on es pot accedir al fòrum "Avisos i notícies". Des d'aquest espai el mestre podrà notificar quelcom consideri oportú a l'alumnat. En aquest mateix espai també s'exposa la "Introducció al curs per l'alumnat" des d'on especifiquem els trets generals del present curs.

A continuació es troben disponibles els diferents canals de "Comunicació". Hi trobem el "Fòrum del grup" que és de caire general i públic; el fòrum de "Consultes individuals" des del qual l'alumnat podrà fer consultes a títol personal i en un entorn privat; i la "Sala de videoconferència" des de la qual podrem convocar l'alumnat per a realitzar les videotrucades que considerem oportunes.

Cada tema presenta una estructura semblant. En un primer moment s'introdueix el tema a l'alumnat per tal de que s'interessi per allò que pretenem treballar. En aquest punt s'especifiquen els continguts i objectius a treballar així com els indicadors i criteris d'avaluació que hauran de tenir presents al llarg del seu desenvolupament.

Una vegada hem introduït el tema es presenta la secció de "Recursos" des de la qual s'aporten un seguit de documents que són o poden ser d'interès per a l'alumnat.

Seguidament es realitzen les propostes d'activitats. Totes les propostes tenen el requeriment de lliurar alguna tasca per part de l'alumnat. La tasca haurà de ser lliurada per a poder ser marcada com a completada i formarà part de l'avaluació de l'alumne tot seguint els indicadors i criteris establerts a la rúbrica corresponent.

2. Ubicació en el currículum i competències

TEMA 1. “SOC UN COREÒGRAF”

- Introducció

L’EXPRESSIÓ CORPORAL és el conjunt de tècniques que utilitza una persona que fa servir el seu cos com a mitjà de comunicació amb els altres.

Per treballar l’Expressió Corporal utilitzarem l’expressió de sentiments o idees aprofitant el ritme (ballar).

- Temporització.

6 Setmanes (2 sessions per setmana. 12 sessions totals)

- Dimensions/Competències Àmbit Educació Física

  - Dimensió “Expressió i comunicació corporal”

    - Competència 5: Comunicar vivències, emocions i idees utilitzant els recursos expressius del propi cos.

    - Competència 6. Prendre part en activitats col·lectives d’expressió i comunicació corporal per afavorir la relació amb els altres.

- Bloc de Continguts Educació Física

  - Bloc: “Expressió Corporal"

    - Composició individual i col·lectiva de moviments a partir d’estímuls rítmics i musicals.

    - Elaboració i creació de balls, danses i coreografies senzilles.

    - Valoració dels recursos expressius i comunicatius del cos.

    - Respecte per les diferents formes d’expressar-se.

  - Bloc: “Habilitats Motrius”

    - Utilització de les TAC per a la realització i la reflexió de la pràctica motriu.

- Criteris d’Avaluació. (CA)
  - CA5: Construir composicions col·lectives en interacció amb els companys i companyes utilitzant els recursos expressius del cos i partint d’estímuls musicals, visuals o verbals.

  - CA8: Actuar d’acord amb valors com l’esforç personal i la cooperació en els jocs col·lectius i les pràctiques d’activitats físiques mostrant-se respectuós amb les normes i els companys.
  - CA9: Opinar de forma crítica en relació a situacions sorgides en la pràctica de l’activitat física.

TEMA 2. “INICIACIÓ ALS ESPORTS I LES SEVES HABILITATS”

- Introducció

Utilitzant la iniciació esportiva com a font motivadora proposarem a l’alumnat un seguit d’activitats amb l’objectiu de conèixer, desenvolupar les habilitats motrius i enfortir el cos, fer més àgils i eficaços els moviments, millorar el funcionament del sistema cardiorespiratori i de l’aparell locomotor, equilibrar el sistema nerviós i proporcionar beneficis per a la salut i el benestar.

- Temporització.

6 Setmanes (2 sessions per setmana. 12 sessions totals)

- Dimensions/Competències Àmbit Educació Física
  - Dimensió “Activitat Física”

    - Competència 1: Resoldre situacions motrius de forma eficaç en la pràctica d’activitats físiques.

    - Competència 2. Prendre consciència dels límits i les possibilitats del propi cos en la realització d’activitats físiques.

- Bloc de Continguts propis de l’àrea.
  - Bloc: “Habilitats motrius”

    - Execució de les habilitats motrius bàsiques i específiques en entorns diversos amb eficiència i creativitat.

    - Disposició a participar en activitats diverses, amb acceptació de les diferències en el nivell de l’habilitat.

    - Utilització de les capacitats físiques de forma genèrica i jugada, i orientada a l’execució motriu en múltiples situacions.

  - Bloc: “Activitat Física”

    - Prevenció de lesions en l’activitat física amb valoració de la importància de l’escalfament, la dosificació de l’esforç i la recuperació.

    - Apreciació de l’esforç individual i col·lectiu.

  - Bloc: “El joc”

    - Descobriment i execució de les estratègies bàsiques dels jocs col·lectius relacionades amb la cooperació i l’oposició.

    - Utilització d’habilitats bàsiques d’iniciació esportiva en situacions variades de joc.

- Criteris d’Avaluació (CA)

  - CA1: Ajustar els moviments corporals a diferents canvis de les condicions d’una activitat utilitzant les nocions topològiques.
  - CA2: Desenvolupar conductes actives per estimular la condició física i el benestar, ajustant la pròpia actuació  a les pròpies possibilitats i limitacions corporals.
  - CA3: Desplaçar-se, saltar, girar, llançar, rebre i manejar objectes de forma coordinada adaptant-se a diferents entorns i situacions de joc.
  - CA9: Opinar de forma crítica en relació a situacions sorgides en la pràctica de l’activitat física.

3. Metodologia emprada

TEMA 1. “SOC UN COREÒGRAF”

Durant les primeres 4 sessions realitzarem un treball de pràctica de diferents balls moderns (funky, hip hop, zumba, …) per facilitar l’adquisició de moviments rítmics.

Aprofitarem aquestes sessions per analitzar el punt inicial de l’alumnat i ho tindrem en compte a l’hora de fer grups de feina.

Durant les 8 sessions següents hauran de crear la seva coreografia com a Producte Final. En aquestes sessions serà prioritari realitzar un treball de seguiment molt proper amb els alumnes introvertits i aconseguir motivar-los i engrescar-los a participar en la creació, tot establint un clima de confiança per tal de que presentin el mínim de bloquejos possibles.

TEMA 2. “INICIACIÓ ALS ESPORTS I LES SEVES HABILITATS”

Treballarem les habilitats motrius en base a 4 esports (3 sessions per a cadascun):

- tennis
- karate
- voleibol (amb globus)
- esgrima

En totes les iniciacions esportives seguirem la següent estructura de sessions:

- La primera sessió per veure el punt de partida de cada alumne i començar a treballar les diferents habilitats. En aquesta sessió aprofitarem per ajudar l’alumnat amb més dificultats.
- La segona sessió continuarem treballant aquestes habilitats per consolidar-les. En aquesta sessió hauríem de continuar donant un cop de mà a aquell alumnat que ho necessiti.
- La tercera sessió ens servirà com a avaluació formadora. Alhora que podrem veure els avenços, serà el moment perquè els alumnes siguin conscients de les seves dificultats i verbalitzin com poden millorar.

4. Agrupacions dels alumnes

Totes les activitats i sessions estan desenvolupades per a treballar de manera individual, excepte quan hagin de crear la coreografia que treballaran en grups de 5.

5. Recursos

Al tema  "Sóc un coreògraf" caldrà disposar d'una pantalla per a visualitzar els vídeos demostratius dels diferents tipus de balls, un dispositiu per a gravar-se i editar el vídeo, un equip de música i vestuari adequat pel ball.
Al tema "Iniciació als esports i les seves habilitats" els alumnes necessitaran pala o raqueta pel tennis, globus per practicar voleibol i floret per a la pràctica de l'esgrima (el fabricaran ells mateixos amb material reciclat).

6. Activitats

Tema 1: Sóc un coreògraf.

El temps total dedicat és de 12 h.

Activitats Sóc un coreògraf
Id | Activitat | Descripció | Tipologia | Format | Temps previst | Agrupaments | Avaluació
T1. | A.1.1. | Pràctica de passes de zumba i hip hop. | General | Tasca. Cal respondre amb text i amb fitxer de vídeo | 2 h | Individual | Escala de dos factors: Cal millorar/Fet
T1 | A.1.2. | Pràctica de passes de funky i break dance | General | Tasca. Cal respondre amb text i amb fitxer de vídeo. | 2 h | Individual | Escala de dos factors: Cal millorar/Fet.
T1 | A.1.3. | Inici de la coreografia: triar la cançó i la formació inicial. | General | Tasca. Cal respondre amb text i amb fitxer de vídeo. | 1 h | Grups de 5 | Escala de dos factors: Cal millorar/Fet.
T1 | A.1.4. | Continuació de la coreografia: crear els moviments principals. | General | Tasca. Cal respondre amb text i amb fitxer de vídeo. | 3 h | Grups de 5 | Escala de dos factors: Cal millorar/Fet
T1 | A.1.5. | Finalització de la coreografia: crear els enllaços entre els moviments principals. | General | Tasca. Cal respondre amb text i amb fitxer de vídeo. | 2 h | Grups de 5 | Escala de dos valors: Cal millora/Fet
T1 | A.1.6 | Realització i gravació del ball. | General | Tasca. Cal respondre amb text i amb fitxer de vídeo. | 1,5 h | Grups de 5 | Escala: NA, AS, AN,AE. Amb rúbrica de 10 punts.
T1 | A.1.7 | Qüestionari Tema 1 | General | Qüestionari. Cal respondre 5 preguntes. | 0,5 | Individual |

Tema 2: Iniciació als esports i a les seves habilitats.

El temps total dedicat és de 12 h.

Activitats Iniciació als esports ia les seves habilitats.
Id | Activitat | Descripció | Tipologia | Format | Temps previst | Agrupaments | Avaluació
T2 | A.2.1. | Pràctica de les habilitats amb raqueta | General | Tasca. Cal respondre amb text i fitxer de vídeo | 2'75 h. | Individual | Escala: NA, AS, AN, AE. Amb rúbrica sobre 10 punts
T2 | A.2.2. | Pràctica de les habilitats d'un karateka | General | Tasca. Cal respondre amb text i fitxer de vídeo | 2'75 h. | Individual | Escala: NA, AS, AN, AE. Rúbrica sobre 10 punts
T2 | A.2.3. | Pràctica de les habilitats amb globus | General | Tasca. Cal respondre amb text i fitxer de vídeo | 2'75 h. | Individual | Escala: NA, AS, AN, AE. Rúbrica sobre 10 punts
T2 | A.2.4. | Fabricació d'un floret | General | Tasca. Cal respondre amb text i fitxer de vídeo | 0'75 h. | Individual | Escala: NA, AS, AN, AE.  Rúbrica sobre 10 punts
T2 | A.2.5. | Pràctica de les habilitats amb floret | General | Tasca. Cal respondre amb text i fitxer de vídeo | 2'5 h. | Individual | Escala: NA, AS, AN, AE.  Rúbrica sobre 10 punts
T2 | A.2.6. | Qüestionari Tema 2 | General | Qüestionari. Cal respondre les cinc preguntes | 0'5 h. | Individual |

7. Avaluació

Rúbrica del tema “Sóc un coreógraf”

Grau Assoliment | Satisfactori | Notable | Excel·lent
Indicadors | Expressa informacions amb el cos usant gestos espontanis. | Expressa informacions amb el cos usant gestos contextualitzats segons l’espai temps. | Expressa informacions amb el cos usant gestos contextualitzats i amb intencionalitat comunicativa.
Comunica emocions o idees amb el cos de manera espontània. | Comunica emocions o idees utilitzant recursos corporals contextualitzats. | Comunica emocions o idees utilitzant recursos corporals contextualitzats i de manera creativa.
Durant l’expressió del cos fa moviments simples (desplaçaments). | Durant l’expressió del cos fa moviments simples però amb algun material. | Durant l’expressió del cos utilitza tot el repertori possible de moviment: desplaçaments, rotacions, torsions, flexions... i ho fa amb alguns materials.
Mostra una actitud positiva participant en l’activitat escollida pel grup. | Mostra una actitud col·laborativa oferint ajuda als que la necessitin. | Mostra iniciativa i capacitat d’organització proposant moviments, indumentària, músiques i altres elements de millora.
Participa en activitats col·lectives d’expressió i comunicació corporal que són una suma coordinada d’activitats individuals. | Participa en activitats col·lectives d’expressió i comunicació corporal amb la combinació d’activitats individuals i d’interacció entre alguns o tots els participants. | Participa en activitats col·lectives d’expressió i comunicació corporal que impliquen la interacció entre tots els participants.
Participa en activitats col·lectives d’expressió corporal en què tots els membres del grup fan els mateixos moviments o accions. | Participa en activitats col·lectives d’expressió corporal en què la majoria dels membres del grup fan els mateixos moviments o accions i alguns en fan de diferents. | Participa en activitats col·lectives d’expressió corporal en què tots els membres del grup fan moviments o accions diferents.

Rúbrica del tema “Iniciació als esports i les seves habilitats”

Grau Assoliment | Satisfactori | Notable | Excel·lent
Indicadors | Fa una activitat motriu i en acabar és capaç de detectar encerts i errades. | Fa una activitat motriu i en acabar és capaç de detectar encerts i errades i raonar per quin motiu s’han produït. | Fa una activitat motriu i en acabar és capaç d’elaborar estratègies de millora.
Utilitza diferents moviments per fer una acció de manera eficaç. | Coordina diferents moviments per fer una acció de manera eficaç. | Coordina diferents moviments per fer una acció de manera eficient.
Fa moviments amb naturalitat i facilitat. | Combina diferents moviments amb naturalitat i facilitat. | Fa de manera fluïda combinació de tot tipus de moviments.
Rep amb les mans i implements diferents tipus d’objectes sense perdre’n el control. | Rep amb les mans i implements diferents tipus d’objectes sense perdre’n el control i manté el seu domini inicialment. | Rep amb les mans i implemets diferents tipus d’objectes sense perdre’n el control i manté el seu domini en tot moment.
Fa els exercicis d’escalfament i d’estiraments adequats a l’activitat física que ha de dur a terme segons una pauta determinada, si escau. | Decideix quins són els exercicis d’escalfament i d’estiraments adients a l’activitat física que ha de dur a terme, si escau. | Reconeix els beneficis que comporta fer exercicis d’escalfament o d’estiraments per a la pràctica d’una activitat física determinada.
Manifesta sensacions espontànies del que va experimentant en el decurs de la pràctica d’activitats físiques. | Verbalitza algunes emocions i sentiments generats durant l’activitat física. | Explicita i verbalitza de manera coherent i ordenada les sensacions i emocions generades durant l’activitat física.